CELEX: 32015R1516
Language: el
Date: 2015-06-10 00:00:00
Title: Κατ' εξουσιοδότηση κανονισμός (ΕΕ) 2015/1516 της Επιτροπής, της 10ης Ιουνίου 2015, για τον καθορισμό, σύμφωνα με τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, κατ' αποκοπή ποσοστού για πράξεις που χρηματοδοτούνται από τα ευρωπαϊκά διαρθρωτικά και επενδυτικά ταμεία στον τομέα της έρευνας, της ανάπτυξης και της καινοτομίας

15.9.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 239/65
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/1516 ΤΗΣ ΕΠΙΤΡΟΠΉΣ
   της 10ης Ιουνίου 2015
   για τον καθορισμό, σύμφωνα με τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, κατ' αποκοπή ποσοστού για πράξεις που χρηματοδοτούνται από τα ευρωπαϊκά διαρθρωτικά και επενδυτικά ταμεία στον τομέα της έρευνας, της ανάπτυξης και της καινοτομίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (1), και ιδίως το τρίτο εδάφιο του άρθρου 61 παράγραφος 3,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 61 του κανονισμού (ΕΕ) αριθ. 1303/2013, κατά τον υπολογισμό της δημόσιας συνεισφοράς πρέπει να λαμβάνονται υπόψη τα έσοδα που προκύπτουν από πράξεις.
            
         
               (2)
            
            
               Ο κανονισμός (ΕΕ) αριθ. 1303/2013 προβλέπει την εφαρμογή κατ' αποκοπή ποσοστών εσόδων για τις πράξεις στον τομέα της έρευνας, της ανάπτυξης και της καινοτομίας, χωρίς να υπολογίζονται τα μειωμένα καθαρά έσοδα.
            
         
               (3)
            
            
               Με βάση τα ιστορικά δεδομένα, το κατ' αποκοπή ποσοστό για τα καθαρά έσοδα που προκύπτουν στον τομέα της έρευνας, της ανάπτυξης και της καινοτομίας θα πρέπει να καθοριστεί σε 20 %, προκειμένου να αποφεύγεται η υπερβολική χρηματοδότηση και η στρέβλωση της αγοράς,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο παρών κανονισμός θεσπίζει ένα κατ' αποκοπή ποσοστό που ισχύει για τις πράξεις στον τομέα της έρευνας, της ανάπτυξης και της καινοτομίας με σκοπό τον εκ των προτέρων προσδιορισμό των δυνητικών καθαρών εσόδων των εν λόγω πράξεων και τη δυνατότητα καθορισμού των επιλέξιμων δαπανών των πράξεων, σύμφωνα με τις διατάξεις του άρθρου 61 παράγραφος 2 του κανονισμού (ΕΕ) αριθ. 1303/2013.
   Άρθρο 2
   Για τους σκοπούς της εφαρμογής του κατ' αποκοπή ποσοστού καθαρών εσόδων που αναφέρεται στο άρθρο 61 παράγραφος 3 στοιχείο α) του κανονισμού (ΕΕ) αριθ. 1303/2013, θεσπίζεται κατ' αποκοπή ποσοστό 20 % για τις δραστηριότητες στον τομέα της έρευνας, της ανάπτυξης και της καινοτομίας.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 10 Ιουνίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 320.